جہنم کیوں جہنم کہلائے گی ؟
Ghamidi sahib ke mutabiq Jahannam ko sirf aag ka chamber samajhna durust nahi. Qur’an se wazeh hota hai ke Jahannam ek mukammal nizaam-e-zindagi hoga jahan mukhtalif darjaat aur mukhtalif qisam ke log honge. Aag ka azaab sab se shadeed saza un logon ke liye hai jo Allah ke muqable mein sarkashi, takabbur aur jaan-bujh kar haq ka inkaar karte rahe. Jahan tak “aam jahannami” ka ta’alluq hai, un ke liye Jahannam ko Jahannam banane wali cheez zaroori nahi ke sirf aag ho. Un ke liye azaab zyada tar existential aur andarooni hoga — jaise Allah ki qurbat se mehroomi (jo sab se bara azaab hai), gehri nadamat aur pachtaawa, zillat ka ehsaas, musalsal khauf, bechaini aur insecurity, aur yeh yaqeen ke ab zindagi be-maqsad aur be-anjam ho chuki hai. Is ko samajhne ke liye duniya ki misaal bhi li ja skti hy jesy yahan bhi bohat se log sab kuch honay ke bawajood depression, anxiety aur suicidal halat ka shikar ho jate hain. Dard hamesha jism ka jalna nahi hota kabhi kabhi andar ka pressure aur suffocation zyada sakht hota hai. Ghamidi sahib ke nazdeek Jahannam ka azaab bhi isi tarah har pehlu ko gher leta hai. Qur’an kehta hai ke wahan “na maut hogi aur na zindagi ka sukoon” yani existence hogi magar chain nahi. Khana-peena, rehna, rishtay yeh sab ho sakta hai, lekin sukoon, itmi’nan aur umeed nahi hogi. Isi liye Ghamidi sahib ke nazdeek Jahannam: ek aisi zindagi hai jo zinda ho kar bhi zindagi jaisi nahi hoti. Is tarah Jahannam ka azaab sirf physical nahi, balkay moral, psychological aur roohani bhi hai aur aam jahannami ke liye yahi us ki saza ban jata hai.